## L’IVAM presenta el seu programa educatiu 2024-2025 en una jornada de portes obertes

*** Entre les novetats es proposen visites a les exposicions pensades per a adults amb bebés i una escola de belles arts dirigida a avis i nets**

L’Institut Valencià d’Art Modern (IVAM) presenta el pròxim 5 de setembre, a les 11:00 hores, el seu programa educatiu i les propostes per a famílies per al pròxim curs 2024-2025 en una jornada dirigida a docents, famílies i professionals de la mediació i persones interessades en l’educació en general.

Les persones assistents a esta jornada podran conéixer les propostes educatives i familiars de l’IVAM amb novetats com ara visites per a adults acompanyats dels seus bebés, una escola de belles arts dirigida a nets i avis, una activitat de dansa destinada a Educació Infantil i primer cicle de Primària, el taller ‘Juguetoría’ dirigit per primera vegada a xiquetes i xiquets de 0 a 3 anys d’escoles infantils i visites especialitzades per a grups universitaris i centres amb alumnat angloparlant.

Després de l’entrega de publicacions especialitzades del Museu, la jornada de presentació conclourà amb un intercanvi d’idees durant la pausa del café i una visita a la sala que alberga la muralla medieval de la mà de José Ferrandis, arqueòleg que ha participat en la recent renovació d’esta. L’IVAM emetrà una certificació d’assistència a la presentació a les persones interessades.

El programa educatiu de l’IVAM 2024-2025 aposta per activitats entorn de les exposicions, accions formatives per a docents i experiències dissenyades per al barri del Carme, com ‘L’extraordinari!’, que proposa trencar la concepció clàssica d’activitat extraescolar, o la biblioteca escolar itinerant que este curs s’expandix cap a altres municipis i barris de la ciutat.

Entre les propostes que es consoliden destaca ‘Els Grans de l’IVAM’, un programa dirigit a majors de 65 anys amb ganes de continuar aprenent sobre art contemporani, processos creatius i museus.

El termini d’inscripció a les activitats del programa educatiu dirigit a la comunitat escolar continua obert fins a completar l’aforament.

Fecha: 02/09/2024